Raketni čamci klase Helsinki
Raketni čamci klase Helsinki () klasa je raketnih čamaca (ponekad se klasificira kao korveta) koje je koristila Finska ratna mornarica. Ukupno je izgrađeno četiri broda u ovoj klasi. Klasu Helsinki nasljedila je klasa raketnih čamaca Rauma. Svi brodovi ove klase izgrađeni su u brodogradilištu Hietalahti (dio korporacije Wärtsilä) u finskom Helsinkiju, a imali su matičnu luku u Pansiju.

Brodovi klase Helsinki više nisu u aktivnoj službi u Finskoj ratnoj mornarici. Dva broda prodana su u sklopu "offset" programa nabave oklopnih vozila Patria AMV Hrvatskoj za devet milijuna eura. Brodovi su isporučeni Hrvatskoj i ušli su u službu Hrvatske ratne mornarice u prvoj polovini 2009. godine.

Karakteristike 
Brodovi ove klase imaju deplasman od 300 tona, dužine su 45 metara, širine 8,8 m, a gaz im je 3 m. Svaki brod opremljen je s tri dizelska motora MTU 16V 538 TB92 snage po 3000 kW pri 1900 o/min (3 brodska vijka). Može postići brzinu od 32 čvora. Brodove opslužuje po 30 članova posade.

Klasa Helsinki naoružana je pramčanim topom Bofors kalibra 57 milimetara, dva protuzrakoplovna topa Sako 23 milimetra, te krmene platforme koje nose osam dalekometnih protubrodskih raketa RBS-15 SSM. Može nositi i dubinske bombe.

Brodovi u klasi 
FNS 60 Helsinki
Brodogradilište: Wärtsilä.
Naručena: 5. 11. 1980.
U službi od: 1. 9. 1981.
Status: izvan službe od 2002.

FNS 61 Turku
Brodogradilište: Wärtsilä.
Naručena: 13. 1. 1983.
U službi od: 3. 6. 1985.
Status: izvan službe od 2002.

RTOP-41 Vukovar (bivši FNS 62 Oulu)
Brodogradilište: Wärtsilä.
Naručena: 13. 1. 1983.
Finska ratna mornarica:
U službi od: 1. 10. 1985.
Povučena iz službe: 2007. 
Hrvatska ratna mornarica:
U službi od: 26. 1. 2009.

RTOP-42 Dubrovnik (bivši FNS 63 Kotka)
Brodogradilište: Wärtsilä.
Naručena: 13. 1. 1983.
Finska ratna mornarica:
U službi od: 16. 6. 1986.
Povučena iz službe: 2005.
Hrvatska ratna mornarica:
U službi od: 26. 1. 2009.

Izvori 
 HRM u Finskoj kupio dva broda za 6 milijuna eura, Slobodna Dalmacija, 23. 3. 2008.

 
Helsinki
Helsinki